ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2057/98

υποβολή: Felipe Camisón Asensio (PPE) προς το Συμβούλιο

(6 Ιουλίου 1998)

Θέμα: Πιστοποιητικό "Europas formacion"

Πότε και με ποιόν τρόπο οι ευρωπαίοι σπουδαστές στον τομέα της επαγγελματικής εκπαίδευσης θα μπορέσουν να έχουν πρόσβαση στο προειρημένο πρόγραμμα; Προβλέπονται από το πρόγραμμα αυτό πλεονεκτήματα και διευκολύνσεις ανάλογες με εκείνες του προγράμματος Erasmus;

Απάντηση

(22 Οκτωβρίου 1998)

Η προώθηση ευρωπαϊκών περιόδων εναλλασσόμενης κατάρτισης, περιλαμβανομένης της μαθητείας, δεν αποτελεί κοινοτικό πρόγραμμα, αλλά συνδέεται με ένα έγγραφο που έχει ως στόχο να πιστοποιεί σε κοινοτικό επίπεδο περιόδους κατάρτισης που έχουν πραγματοποιηθεί σε κράτος μέλος διαφορετικό από εκείνο της κανονικής κατάρτισης. Η χρήση του EUROPASS-Κατάρτιση πρέπει να εξασφαλίζει μεγαλύτερη διαφάνεια όσον αφορά τα προσόντα και την πείρα που αποκτήθηκαν κατά την περίοδο κατάρτισης στο εξωτερικό. Πρόκειται συνεπώς για τελείως άλλη προσέγγιση σε σχέση με το πρόγραμμα ERASMUS, το οποίο αντικαταστάθηκε εξάλλου από το πρόγραμμα SOCRATES και αφορά τις πανεπιστημιακές ανταλλαγές.

Κατά τη συνεδρίασή του της 16ης Ιουλίου 1998 το Ευρωπαϊκό Κοινοβούλιο έλαβε κοινή θέση του Συμβουλίου σχετικά με την πρόταση απόφασης του Συμβουλίου για την προώθηση ευρωπαϊκών περιόδων εναλλασσόμενης κατάρτισης, περιλαμβανομένης της μαθητείας. Ο Πρόεδρος του Ευρωπαϊκού Κοινοβουλίου ζήτησε να παραταθεί κατά ένα μήνα η προθεσμία που διέθετε το Κοινοβούλιο για να διατυπώσει τη γνώμη του.

Το Συμβούλιο θα επαναλάβει τις εργασίες του μόλις δώσει τη γνώμη του το Ευρωπαϊκό Κοινοβούλιο και θα μπορούσε να καταλήξει σε πολιτική συμφωνία σχετικά με το κείμενο με την ευκαιρία του Συμβουλίου (Εργασία και Κοινωνικές Υποθέσεις) της 2ας Δεκεμβρίου 1998.

Αφού εκδοθεί η απόφαση, προβλέπεται να τεθεί σε ισχύ από 1ης Ιανουαρίου 2000.
ΓΡΑΠΤΗ ΕΡΩΤΗΣΗ E-1984/98

υποβολή: Nikitas Kaklamanis (UPE) προς το Συμβούλιο

(29 Ιουνίου 1998)

Θέμα: Καταστροφή των Μαρμάρων του Παρθενώνα

Σύμφωνα με δημοσίευμα της Βρετανικής εφημερίδας "MAIL ON SUNDAY" της 7ης Ιουνίου 1998, τα Μάρμαρα του Παρθενώνα που εκτίθενται στο Βρετανικό Μουσείο έχουν πέσει θύματα βανδαλισμού. Πιο συγκεκριμένα, η εφημερίδα αναφέρει ότι ο ιστορικός και μελετητής της Κλασσικής Ελλάδας κ. Ουίλλιαμ Σαίντ Κλαίρ στο βιβλίο του "Ο Λόρδος ΕΛΓΙΝ και τα μάρμαρα του Παρθενώνα" καταγγέλλει ότι το 1938 προξενήθηκε πρωτοφανής βανδαλισμός τους κατά τις εργασίες αφαίρεσης του χρώματος που υπήρχε στην επιφάνειά τους. Κατά τις εργασίες αυτές χρησιμοποιήθηκαν χημικές ουσίες και μεταλλικά αντικείμενα προκειμένου να αφαιρεθεί το χρώμα που επί δύο χιλιάδες χρόνια είχαν αποκτήσει, όταν βρίσκονταν ακόμη τοποθετημένα στον ιερό χώρο της Ακροπόλεως, πριν την αρπαγή τους από το Λόρδο Έλγιν. Η άκριτη χρήση των χημικών ουσιών και των μεταλλικών αντικειμένων είχε ως αποτέλεσμα την καταστροφή του 80 % της επιφανείας των Μαρμάρων του Παρθενώνα, οι "συντηρητές" των οποίων επεδίωξαν με αυτό τον τρόπο να τα "ασπρίσουν", καταστρέφοντά τα ανεπανόρθωτα.

Η καταστροφή αυτή επιδιώχθηκε να μείνει μυστική όλα αυτά τα χρόνια, μέχρι να δουν το φως της δημοσιότητας οι παραπάνω αποκαλύψεις και να αποδείξουν το πόσο ανυπόστατοι είναι οι Βρετανικοί ισχυρισμοί περί της δήθεν προστασίας των Μαρμάρων του Παρθενώνα στο Βρετανικό Μουσείο.

Θα παρακαλούσα να είχα την επίσημη θέση του Συμβουλίου για το όλο θέμα, καθώς και τον τρόπο αντίδρασης του προκειμένου να επιτευχθεί η αποτελεσματική προστασία των Μαρμάρων του Παρθενώνα που έχουν αφαιρεθεί παράνομα από το φυσικό τους χώρο, και οι Βρετανοί αρνούνται εντελώς αδικαιολόγητα να τα επιστρέψουν την ίδια στιγμή που οι κίνδυνοι που διατρέχουν από την ανεύθυνη συμπεριφορά του Βρετανικού Μουσείου είναι τεράστιοι και επιβεβαιωμένοι.

Απάντηση

(19 Οκτωβρίου 1998)

Το ειδικό θέμα στο οποίο αναφέρεται ο Αξιότιμος κ. Βουλευτής, και το οποίο αφορά τα Μάρμαρα του Παρθενώνα, δεν είναι της κοινοτικής αρμοδιότητας, ενδεχομένως όμως επιδέχεται διμερή μάλλον αντιμετώπιση ανάμεσα στις Ελληνικές και τις Βρετανικές Αρχές.
ΓΡΑΠΤΗ ΕΡΩΤΗΣΗ E-1769/98

υποβολή: Mihail Papayannakis (GUE/NGL) προς την Επιτροπή

(5 Ιουνίου 1998)

Θέμα: Δίκτυο αποχέτευσης και βιολογικός καθαρισμός τον οικισμό του Παληού Καβάλας

Σύμφωνα με καταγγελίες του Τεχνικού Επιμελητηρίου Ελλάδας - Τμήμα Ανατολικής Μακεδονίας, η κατασκευή των αγωγών φρεατίων και αντλιοστασίων του δικτύου αποχέτευσης στον οικισμό του Παληού Καβάλας έγινε μέσα στη ζώνη του αιγιαλού, σε αντίθεση με την εγκεκριμμένη μελέτη που προέβλεπε την κατασκευή τους ψηλότερα, σε σταθερό έδαφος και εκτός αιγιαλού.

Δεδομένου ότι:

- το έργο χρηματοδοτείται από κοινοτικά κονδύλια,

- η κατασκευή του δικτύου στη ζώνη του αιγιαλού, σ' έναν κατ' εξοχήν παραθεριστικό οικισμό όπως είναι το Παληό Καβάλας, δημιουργεί περιβαλλοντικά προβλήματα και στερεί από το κοινό τη δυνατότητα ελεύθερης προσπέλασης και χρήσης του αιγιαλού και της παραλίας,

- υπάρχει συνεχής κίνδυνος του δικτύου από τρικυμίες (ας σημειωθεί ότι τον χειμώνα 1996-97, τμήμα αγωγών παρασύρθηκε από τρικυμία),

θα μπορούσε η Επιτροπή να διερευνήσει το θέμα και να εξετάσει αν υπάρχει, όσον αφορά την κατασκευή του ανωτέρω έργου, απόκλιση από τις θέσεις της μελέτης και τις θέσεις κατασκευής, και εάν ναι, σκοπεύει να ζητήσει διευκρινίσεις από τις αρμόδιες ελληνικές αρχές;

Συμπληρωματική απάντηση

της κας Wulf-Mathies εξ ονόματος της Επιτροπής

(09 Οκτωβρίου 1998)

Συμπληρώνοντας την απάντησή της στις 24 Ιουνίου 1998(1), η Επιτροπή είναι σε θέση να ανακοινώσει αυτή τη στιγμή τις εξής πληροφορίες.

Μετά από την αίτησή της για πληροφορίες την οποία απηύθυνε στις ελληνικές αρχές, όσον αφορά το δίκτυο αποχέτευσης των λυμάτων και του σταθμού βιολογικού καθαρισμού στο Παλαιό Καβάλας, η Επιτροπή έλαβε αντίγραφο της αλληλογραφίας που έχουν ανταλλάξει η ΔΕΥΑ (Δημόσια Επιχείρηση Παροχής Ύδατος και Αποχέτευσης Λυμάτων) της Καβάλας και του τμήματος του Τεχνικού Επιμελητηρίου της Ελλάδας στην Ανατολική Μακεδονία, την οποία διαβιβάζει στο Αξιότιμο Μέλος του Ευρωπαϊκού Κοινοβουλίου και στη Γενική Γραμματεία του Κοινοβουλίου.

Από αυτή την αλληλογραφία προκύπτει, ότι το πρόβλημα ρυθμίστηκε, στο βαθμό που οι διευκρινίσεις που έδωσε η ΔΕΥΑ επέτρεψαν στο Τεχνικό Επιμελητήριο να εκφράσει την ικανοποίησή του για τις εργασίες που πραγματοποιήθηκαν για το εν λόγω πρόγραμμα.

(1) ΕΕ C 386 της 11.12.1998, σελ. 157.
ΓΡΑΠΤΗ ΕΡΩΤΗΣΗ E-1998/98

υποβολή: Jaak Vandemeulebroucke (ARE) προς το Συμβούλιο

(29 Ιουνίου 1998)

Θέμα: Δίκη κατά των μελών του ελληνικού κόμματος "Ουράνιο Τόξο"

Πληροφορούμαστε ότι έχει ασκηθεί ποινική δίωξη εναντίον τεσσάρων ηγετικών στελεχών του ελληνικού κόμματος "Ουράνιο Τόξο" (Vinozhito)

Πρόκειται για ένα νόμιμο κοινοβουλευτικό κόμμα, το οποίο έχει ήδη συμμετάσχει σε δύο εκλογές στην Ελλάδα, μεταξύ των οποίων στις εκλογές του Ευρωπαϊκού Κοινοβουλίου, το 1994.

Τα ως άνω τέσσερα ηγετικά στελέχη, ήτοι ο Βασίλης Ρώμας, ο Κώστας Τασσόπουλος, ο Πέτρος Βασιλειάδης και ο Παύλος Βοσκόπουλος, δικάζονται με την εξής κατηγορία: το Σεπτέμβριο του 1995, με την τοποθέτηση πινακίδας που έφερε το όνομα του κόμματος σε δύο γλώσσες, την ελληνική και τη σλαβο-μακεδονική, προέτρεψαν σε "αμοιβαίο μίσος μεταξύ των πολιτών" (άρθρο 192 του ελληνικού ποινικού κώδικα). Στη συνέχεια, η έξαψη των πνευμάτων οδήγησε σε αναταραχή και καταστροφή του νέου γραφείου της Φλώρινας.

Έχει ενημερωθεί το Συμβούλιο σχετικά με τα εν λόγω έκτροπα και την επικείμενη δίκη; Συμμερίζεται το Συμβούλιο την άποψη ότι πρόκειται για παραβίαση των δημοκρατικών και των θεμελιωδών δικαιωμάτων του ανθρώπου; Έχουν αναληφθεί ήδη δράσεις για τη διασφάλιση των δημοκρατικών και πολιτικών διακαιωμάτων όλων των πολιτών και των πολιτικών κομμάτων της Ελλάδας, καθώς και της ελευθερίας του λόγου και της ελεύθερης επιλογής της γλώσσας στη χώρα αυτή; Τέλος, είναι διατεθειμένο το Συμβούλιο να εγγράψει το θέμα αυτό στην ημερήσια διάταξη συνεδρίασης των αρμοδίων υπουργών, με τις επακολουθούσες συνέπειες;

Απάντηση

(22 Οκτωβρίου 1998)

Το Συμβούλιο δεν μπορεί να αποφανθεί σχετικά με μια υπόθεση που εμπίπτει στην αρμοδιότητα των δικαστηρίων του συγκεκριμένου κράτους μέλους.
ΓΡΑΠΤΗ ΕΡΩΤΗΣΗ E-2114/98

υποβολή: Glenys Kinnock (PSE) προς την Επιτροπή

(10 Ιουλίου 1998)

Θέμα: Εξωτερικές συνέπειες των επιδοτήσεων του αμπελοοινικού τομέα στην ΕΕ

Συνειδητοποιεί η Επιτροπή το γεγονός ότι η πρόταση να δοθούν περαιτέρω επιδοτήσεις στα ευρωπαϊκά κρασιά παραβιάζει την προταθείσα τοποθέτησή μας να ενισχύσουμε τις πτωχές χώρες ανοίγοντάς τις αγορές μας στα προϊόντα τους;

Η πρόταση αυτή δεν θα έχει αρνητικές συνέπειες για τους οινοπαραγωγούς της Ανατολικής Ευρώπης, της Λατινικής Αμερικής και της Νότιας Αφρικής;

Απάντηση του κ. M. Fischler εξ ονόματος της Επιτροπής

(16 Σεπτεμβρίου 1998)

Η Επιτροπή υπενθυμίζει ότι στο πλαίσιο των διαπραγματεύσεων του Γύρου της Ουρουγουάης, η Κοινότητα ανέλαβε την υποχρέωση να μειώσει αισθητά τις επιδοτήσεις κατά την εξαγωγή, τόσο όσον αφορά τον όγκο οίνου όσο και όσον αφορά τις δημοσιονομικές δαπάνες. Έτσι, έως το 2000, ο όγκος οίνου ο οποίος μπορεί να αποτελέσει αντικείμενο τέτοιου είδους επιστροφών κατά την εξαγωγή θα μειωθεί κατά 21 % και οι δημοσιονομικές δαπάνες κατά 36 %. Θα πρέπει να διευκρινιστεί ότι το μεγαλύτερο μέρος των οίνων εξάγεται χωρίς επιδότηση. Πράγματι, μόνο οι επιτραπέζιοι οίνοι και οι συμπυκνωμένοι μούστοι σταφυλιών έχουν δικαίωμα στις επιστροφές αυτές, οι οίνοι ποιότητας οι οποίοι παράγονται σε μια καθορισμένη περιοχή (VQPRD) αποκλείονται από αυτές. Έτσι, κατά την περίοδο εμπορίας 1996/1997, οι εξαγωγές με επιστροφή αντιπροσώπευαν λιγότερο από το ένα τέταρτο των συνολικών εξαγωγών της Κοινότητας προς τις τρίτες χώρες. Επιπλέον, οι επιστροφές αυτές χορηγούνται μόνο για ορισμένους τόπους προορισμού αποκλείοντας όλο το έδαφος της Αμερικής (Νότιας και Βόρειας), τη Νότια Αφρική καθώς και στην πράξη όλες τις χώρες παραγωγούς της Ανατολικής Ευρώπης. Τέλος, ο αντίκτυπος των επιστροφών που χορηγούνται από την Κοινότητα για την εξαγωγή οίνων έχει ιδιαίτερα περιορισμένη σημασία.

Άλλο σημαντικό στοιχείο το οποίο πρέπει να σημειωθεί είναι ότι η Κοινότητα ανέλαβε την υποχρέωση, επίσης στο πλαίσιο των διαπραγματεύσεων του Γύρου της Ουρουγουάης, να διευκολύνει την πρόσβαση στην αγορά του κοινοτικού οίνου καταργώντας το σύστημα των "τιμών αναφοράς" (ελάχιστη τιμή κατά την εισαγωγή) και μειώνοντας τους τελωνειακούς δασμούς, έως το 2000, κατά 20 %. Αυτό θα μειώσει ουσιαστικά την προστασία στα σύνορα και θα οδηγήσει σε μεγαλύτερη διαπερατότητα της αγοράς για τις εισαγωγές με προέλευση τις τρίτες χώρες και αυτό, ιδιαίτερα, για τις χώρες που αναφέρονται από το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2810/98

υποβολή: Hiltrud Breyer (V) προς το Συμβούλιο

(18 Σεπτεμβρίου 1998)

Θέμα: Αποδοχές του Προέδρου της ΕΚΤ

Σύμφωνα με ανακοινώσεις του Τύπου ούτε ο πρόεδρος της ΕΚΤ κ. Duisenberg, ούτε τα υπόλοιπα μέλη της ΕΚΤ γνωρίζουν ποιές αποδοχές θα λαμβάνουν.

1. Μπορεί το Συμβούλιο να αναφέρει ποιές είναι ακριβώς οι αποδοχές των μελών της ΕΚΤ

2. Εάν όχι, για ποιούς λόγους αποκρύπτεται η συγκεκριμένη πληροφορία από τους πολίτες της ΕΕ και συνεπώς παραβιάζεται η αρχή της διαφάνειας;

Απάντηση

(9 Νοεμβρίου 1998)

To άρθρο 36 του Καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας προβλέπει ότι το Δοικητικό Συμβούλιο θα ορίσει τους όρους απασχόλησης του προσωπικού της ΕΚΤ.

Το άρθρο 11.3 αυτού του Καταστατικού προβλέπει επίσης, ότι τους όρους απασχόλησης των μελών της Εκτελεστικής Επιτροπής και ειδικότερα τους μισθούς τους, θα ορίσει το Διοικητικό Συμβούλιο βάσει προτάσεως μιας επιτροπής, αποτελούμενης από τρία μέλη που ορίζονται απο το Διοικητικό Συμβούλιο και τρία μέλη που ορίζονται απο το Συμβούλιο της Ευρωπαϊκής Ένωσης.

Συνεπώς, το Συμβούλιο δεν είναι αρμόδιο να απαντήσει στην ερώτηση του Αξιότιμου κ. Βουλευτή.
ΓΡΑΠΤΗ ΕΡΩΤΗΣΗ P-2409/98

υποβολή: Joan Colom i Naval (PSE) προς την Επιτροπή

(17 Ιουλίου 1998)

Θέμα: Παρουσία της Επιτροπής στο Μακάο

Η Αντιπροσωπεία του Ευρωπαϊκού Κοινοβουλίου για τις σχέσεις με τη Λαϊκή Εθνοσυνέλευση της Κίνας επισκέπτεται περίπου ανά διετία τη Λαϊκή Δημοκρατία της Κίνας. Η τελευταία επίσκεψη πραγματοποιήθηκε εφέτος, από τα τέλη Μαΐου έως και την πρώτη εβδομάδα του Ιουνίου.

Όπως και κατά τις προηγούμενες επισκέψεις το Γραφείο της Επιτροπής στο Πεκίνο συνεργάστηκε στις διάφορες πτυχές της επίσκεψης, με την παροχή διοικητικής μέριμνας στις ενημερωτικές συναντήσεις και, ιδιαίτερα, με τη συμμετοχή του αντιπροσώπου της Επιτροπής στις διάφορες επίσημες συναντήσεις.Επίσης συνεργάτης του Γραφείου συνόδευσε την Αντιπροσωπεία καθ'όλη τη διάρκεια της επισκεψής της στο Dalyan.

Από της συστάσεώς της, η Αντιπροσωπεία του Ευρωπαϊκού Κοινοβουλίου συμπεριέλαβε δύο φορές στην περιοδεία της το Μακάο. Μια το 1991 και την άλλη εφέτος: από το βράδυ του Σαββάτου 6 Ιουνίου έως το απόγευμα της Κυριακής 7 Ιουνίου. Στο διάστημα αυτό είχε επαφές με τον Κυβερνήτη, το Νομοθετικό Συμβούλιο του Μακάο και τούς υπεύθυνους ορισμένων προγραμμάτων στην χρηματοδότηση των οποίων συμβάλλει η ΕΕ. Κατά την επίσκεψη αυτή στο Μακάο δεν παρέστη κανείς από το Γραφείο της Επιτροπής στο Χονγκ Κονγκ, παρά το γεγονός ότι το Μακάο υπάγεται στην αρμοδιότητα του εν λόγω Γραφείου.

Θεωρεί η Επιτροπή ότι η παρουσία αντιπροσώπου της στο Μακάο δεν ήταν στις αρμοδιότητες του Γραφείου του Χονγκ Κονγκ; Θεωρήθηκε άσκοπη μια τέτοια παρουσία; Ποιοί είναι οι λόγοι αυτής της απουσίας, δοθέντος ότι το Γραφείο του Χονγκ Κονγκ συμμετείχε στη συνάντηση με τους προξένους που πραγματοποιήθηκε στο Χονγκ Κονγκ;

Απάντηση του κυρίουVan den Broek εξ ονόματος της Επιτροπής

(17 Σεπτεμβρίου 1998)

Τα γραφεία της Επιτροπής στο Χονγκ Κονγκ είναι επίσης διαπιστευμένα και στο Μακάο. Τα γραφεία της Επιτροπής στο Χονγκ Κονγκ τηρούν στενές σχέσεις με τις αρχές του Μακάο και είχαν δραστηριοποιηθεί στην παρακολούθηση ενός ορισμένου αριθμού προγραμμάτων τα οποία στηρίζει η Επιτροπή στο Μακάο.

Η κοινοβουλευτική επιτροπή στην οποία αναφέρεται το Αξιότιμο Μέλος του Κοινοβουλίου επισκέφτηκε το Μακάο και το Χονγκ Κονγκ από τις 6-8 Ιουνίου 1998. Τα γραφεία της Επιτροπής στο Χονγκ Κονγκ οργάνωσαν το πρόγραμμα για την αντιπροσωπεία αυτή σε στενή συνεργασία με τη Γραμματεία του Κοινοβουλίου. Με τη συνεργασία του γραφείου της Επιτροπής στο Χονγκ Κονγκ οργανώθηκαν συναντήσεις της κοινοβουλευτικής επιτροπής με τις τοπικές αρχές και διάφορα ιδρύματα τόσο στο Χονγκ Κονγκ όσο και στο Μακάο.

Ειδικότερα, τα γραφεία της Επιτροπής οργάνωσαν και συμμετείχαν στη συνάντηση της κοινοβουλευτικής επιτροπής με τους επικεφαλείς των αποστολών στο Χονγκ Κονγκ, των χωρών της Ένωσης, της οποίας η ημερήσια διάταξη κάλυψε θέματα που αναφέρονται τόσο στo Χονγκ Κονγκ όσο και στο Μακάο.

Δυστυχώς, για λόγους προσωπικού, τα γραφεία της Επιτροπής στο Χονγκ Κονγκ δεν ήταν σε θέση να αντιπροσωπευθούν στη συνάντηση του Μακάο.
ΓΡΑΠΤΗ ΕΡΩΤΗΣΗ E-2688/98

υποβολή: Kenneth Collins (PSE) προς την Επιτροπή

(1 Σεπτεμβρίου 1998)

Θέμα: Πρόσβαση στη δικαιοσύνη

Δεδομένης της πρόσφατης δικαστικής απόφασης εν σχέσει με την Υπόθεση C321/95P (Greenpeace και άλλοι εναντίον Επιτροπής) στο πλαίσιο της οποίας:

1. το Πρωτοδικείο τάχθηκε, με απόφασή του, υπέρ της διατήρησης της αυστηρής ερμηνείας του άρθρου 173 της Συνθήκης ΕΚ,

2. και το Δικαστήριο των Ευρωπαϊκών Κοινοτήτων, με επακόλουθη απόφασή του της 2ας Απριλίου, απεφάνθη ότι οι ενέργειες της Επιτροπής στην υπόθεση αυτή έθιγαν μόνο εμμέσως τα δικαιώματα συμμετοχής του κοινού, και ότι τέτοια δικαιώματα μπορεί να προασπισθούν σε εθνικό επίπεδο,

3. συνάγεται ότι οι πολίτες της Κοινότητας δεν έχουν τη δυνατότητα να διεκδικήσουν το δίκιο τους σε περιπτώσεις παραβίασης της κοινοτικής νομοθεσίας όταν οι παραβιάσεις αυτές δεν τους επηρεάζουν άμεσα.

Είναι σε θέση η Επιτροπή, αφενός, να αποκαλύψει ποιά μέτρα θα ληφθούν για την κάλυψη του νομικού κενού που έχει δημιουργήσει το άρθρο 173 και, αφετέρου, να προσδιορίσει χρονικά τη στιγμή από την οποία οι πολίτες της Ευρωπαϊκής Κοινότητας θα έχουν το δικαίωμα πρόσβασης στη δικαιοσύνη στο πλαίσιο της κοινοτικής νομοθεσίας;

Κοινή απάντηση

του κ. Santer εξ ονόματος της Επιτροπής

στις γραπτές ερωτήσεις E-2607/98 και E-2688/98

(13 Οκτωβρίου 1998)

Οι προϋποθέσεις παραδεκτού των προσφυγών ακύρωσης που ασκούν ιδιώτες κατά των πράξεων του Κοινοβουλίου και του Συμβουλίου, κατά των πράξεων του Συμβουλίου και της Επιτροπής διέπονται από το άρθρο 173, παράγρ. 4 της συνθήκης ΕΚ.

Η Επιτροπή υπενθυμίζει στο σημείο αυτό ότι αυτή η νομική οδός υπάρχει όχι μόνο για τα κράτη μέλη αλλά και για τα λοιπά όργανα καθώς επίσης και για τους ιδιώτες που είναι άμεσα και ατομικά ενδιαφερόμενοι. Κατά συνέπεια, δεν βρισκόμαστε ενώπιον νομικού κενού.

Στο πλαίσιο αυτό, η Επιτροπή επιθυμεί επίσης να καλέσει το Αξιότιμο Μέλος του Κοινοβουλίου να ανατρέξει στην απάντηση που έδωσε στη γραπτή ερώτηση Ε-606/97 του κ. Salafranca Sαnchez-Neyra(1).

Στην έκθεσή του για ορισμένες πλευρές της εφαρμογής της συνθήκης για την Ευρωπαϊκή Ένωση που καταρτίστηκε κατόπιν προσκλήσεως του Ευρωπαϊκού Συμβουλίου της Κέρκυρας (24 και 25 Ιουνίου 1994), ενόψει της προετοιμασίας της διακυβερνητικής διάσκεψης που είχε επιφορτισθεί με την αναθεώρηση των συνθηκών, το Δικαστήριο ανέφερε ότι "τίθεται το ερώτημα αν η προσφυγή ακυρώσεως που προβλέπεται από το άρθρο 173 της συνθήκης ΕΚ και από τις αντίστοιχες διατάξεις των λοιπών συνθηκών, της οποίας οι ιδιώτες μπορούν να ασκούν αποκλειστικά κατά πράξεων που τους αφορούν άμεσα και ατομικά, επαρκεί για να τους εξασφαλίσει αποτελεσματική δικαστική προστασία από τις προσβολές των θεμελιωδών δικαιωμάτων τους οι οποίες μπορούν να προκύψουν από τη νομοθετική δραστηριότητα των οργάνων" (σημείο 20 της έκθεσης). Κατά τη διακυβερνητική διάσκεψη η οποία ενέκρινε τη συνθήκη του Άμστερνταμ συζητήθηκε το θέμα αυτό, αλλά η εν λόγω διάταξη δεν τροποποιήθηκε στο σημείο αυτό από τη συνθήκη του Άμστερνταμ.

(1) ΕΕ C 367 της 4.12.1997.
ΓΡΑΠΤΗ ΕΡΩΤΗΣΗ E-1123/98

υποβολή: Marjo Matikainen-Kallström (PPE) προς την Επιτροπή

(8 Απριλίου 1998)

Θέμα: Έρευνα σχετικά με την χρήση λεωφορείων μεγάλου μήκους εντός της Ένωσης

Η σχετική με τις μεταφορές Οδηγία (96/53/ΕΚ)(1), η οποία αφορά την εναρμόνιση των ανωτάτων επιτρεπτών ορίων ως προς την μάζα και το μήκος στις διεθνείς οδικές μεταφορές, καθορίζει ότι το μήκος των λεωφορείων δεν πρέπει να υπερβαίνει τα 12 μέτρα. Εν τούτοις, σε μερικά κράτη μέλη της Ένωσης, συμπεριλαμβανομένης της Φινλανδίας, επιτρέπεται κατ' εξαίρεσην η χρήση οχημάτων μεγαλυτέρου μήκους.

Το ενδεχόμενο της χρήσης σε ολόκληρη την ΕΕ λεωφορείων των οποίων το μήκος υπερβαίνει τα 12 μέτρα έχει επίσης εξεταστεί. Κατά την εξέταση της οδηγίας για τις μεταφορές, το 1996, στα πρακτικά της συνεδρίασης του Συμβουλίου συμπεριελήφθη, ως τέταρτη δήλωση, σύσταση βάσει της οποίας η Επιτροπή καλείται να πραγματοποιήσει έρευνα σχετικά με την προοπτική της χρήσης λεωφορείων μήκους 15 μέτρων εντός της Ένωσης.

Αναφορικά με τα ανωτέρω, θα ήθελα να με ενημερώσει η Επιτροπή για τις ενέργειες στις οποίες έχει προβεί, κατ' εφαρμογήν της σύστασης του Συμβουλίου, προκειμένου να εξετάσει την προοπτική της χρήσης μεγάλου μήκους λεωφορείων για τις μεταφορές εντός της Ένωσης.

Απάντηση του Κ. Kinnock εξ ονόματος της Επιτροπής

(29 Μαΐου 1998)

Με την Οδηγία 96/53/ΕΚ της 25 Ιουλίου 1996, που προβλέπει τις ανώτερες επιτρεπόμενες διαστάσεις στις εθνικές και διεθνείς μεταφορές και τα ανώτερα επιτρεπόμενα βάρη στις διεθνείς μεταφορές(2) για ορισμένα οδικά οχήματα που κυκλοφορούν στην Κοινότητα, δεν περιορίζεται βασικά το μήκος των μη αρθρωτών λεωφορείων που χρησιμοποιούνται στις διεθνείς μεταφορές στα 12 μέτρα το ανώτερο. Η Οδηγία εξασφαλίζει το γεγονός ότι μη αρθρωτά λεωφορεία μέχρι μήκος 12 μέτρων μπορούν να κυκλοφορούν ελεύθερα μέσα στην Κοινότητα.

Ο βασικός στόχος της νομοθετικής πρότασης της Επιτροπής που μετετράπη σε Οδηγία 96/53/ΕΚ ήταν να εναρμονιστούν όλα τα ανώτερα όρια βάρους των οχημάτων και τα όρια μήκους των, σε όλη την Κοινότητα.Το ανώτερο μήκος των μη αρθρωτών λεωφορείων ήταν θέμα στο οποίο όμως δεν επετεύχθη συμφωνία και δεν σημειώθηκε υποστήριξη της πλειοψηφίας για όριο 15 μέτρων.Στις συνθήκες αυτές, το Συμβούλιο ζήτησε από την Επιτροπή να καταρτίσει έκθεση για το ζήτημα αυτό.

Το Αξιότιμο μέλος του Κοινοβουλίου θα ικανοποιηθεί ασφαλώς από το γεγονός ότι η έκθεση της Επιτροπής για λεωφορεία μήκους 15 μέτρων αναμένεται να εκδοθεί στο εγγύς μέλλον και θα σταλεί κατόπιν στο Συμβούλιο και το Κοινοβούλιο προς περαιτέρω εξέταση.

(1) ΕΕ L 235 της 17.9.1996, σελ. 59.

(2) ΕΕ L 235 της 17.9.1996, σελ. 59.
ΓΡΑΠΤΗ ΕΡΩΤΗΣΗ E-1918/98

υποβολή: Winfried Menrad (PPE) προς την Επιτροπή

(18 Ιουνίου 1998)

Θέμα: Μάθημα ιταλικής γλώσσας και πολιτισμού για παιδιά σχολικής ηλικίας ιταλικής καταγωγής στη Βάδη-Βυρτεμβέργη

Το μάθημα μητρικής γλώσσας για παιδιά ιταλικής καταγωγής στη Βάδη-Βυρτεμβέργη πραγματοποιείται σε γερμανικά σχολεία και παρέχεται τόσο από ιταλούς υπαλλήλους που έχουν λάβει άδεια για να παράσχουν την υπηρεσία αυτή στην Ομοσπονδιακή Δημοκρατία της Γερμανίας, όσο και από διορισθέν διδακτικό προσωπικό και τέλος από αμοιβόμενους εκπαιδευτικούς. Οι υπάλληλοι που έχουν λάβει άδεια λαμβάνουν τακτικό εισόδημα και απολαύουν ικανοποιητικής κοινωνικής ασφαλίσεως. Οι αμοιβόμενοι εκπαιδευτικοί δεν έχουν ασφάλιση ασθενείας, γήρατος και ανεργίας; οι συνθήκες εργασίας τους επιδεινώνονται ραγδαία, μεταξύ άλλων και λόγω μη τακτικής καταβολής της αμοιβής τους εκ μέρους της Ιταλικής Κυβερνήσεως.

Ερωτάται συνεπώς η Επιτροπή εάν και ποιά μέτρα μπορούν να ληφθούν σε ευρωπαϊκό επίπεδο ώστε να διασφαλίζεται:

1. ότι τα παιδιά ιταλικής καταγωγής θα συνεχίσουν να διδάσκονται και στο μέλλον στη μητρική τους γλώσσα από ειδικευμένο διδακτικό προσωπικό;

2. ότι όλοι οι διδάσκοντες συνάπτουν κανονικές συμβάσεις εργασίας σύμφωνα με τη νομοθεσία που ισχύει στην Ομοσπονδιακή Δημοκρατία της Γερμανίας ή/και την Ιταλία.

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Σύμφωνα με τις πληροφορίες που υποβλήθηκαν από το Αξιότιμο Μέλος του Κοινοβουλίου, οι καθηγητές που διδάσκουν την ιταλική γλώσσα στη Βάδη-Βυρτεμβέργη αμείβονται από την ιταλική κυβέρνηση με διαφορετικούς τρόπους.

Τα διαφορετικά αυτά συστήματα (δημόσιοι υπάλληλοι, μισθωτοί και ελεύθεροι επαγγελματίες) προβλέπονται από τα εθνικά δίκαια στο σύνολο των κρατών μελών και ανταποκρίνονται σε διαφορετική προσέγγιση της άσκησης μιας επαγγελματικής δραστηριότητας.

Στο πλαίσιο αυτό, και πλην της περιπτώσεως απόδειξης της ύπαρξης διάκρισης βάσει της εθνικότητας μεταξύ των εκπαιδευτικών που προσλαμβάνονται με υπαλληλική σχέση και των ωρομίσθιων εκπαιδευτικών, η Επιτροπή δεν έχει αρμοδιότητα να επιβάλει ένα ειδικό συμβατικό σύστημα για τους εκπαιδευτικούς στην Ιταλία ή στη Γερμανία.